Bergþóra Snæbjörnsdóttir , rithöfundur , sendi frá sér sína fyrstu skáldsögu fyrir þessi jól . Bókin heitir Svínshöfuð og er óhætt að segja að hún hafi fengið frábærar viðtökur . Svínshöfuð er tilnefnd til Íslensku bókmenntaverðlaunanna og Fjöruverðlaunanna í flokki fagurbókmennta og þá hlaut Bergþóra bókmenntaverðlaun starfsfólks bókaverslana á dögunum í flokki íslenskra skáldverka . Hún hefur verið á ferð og flugi að kynna bókina síðustu vikur og les meðal annars upp á Bókakaffinu á Selfossi í kvöld , fimmtudagskvöld . Fullt nafn : Bergþóra Snæbjörnsdóttir . Fæðingardagur , ár og staður : 16. janúar 1985 . Er fædd á Fæðingarheimilinu í Reykjavík sem var og hét en uppalin á Úlfljótsvatni í Grafningi . Fjölskylduhagir : Meðlimur í vísitölufjölskyldu . Menntun : BS í Sálfræði , BA í Ritlist og MA í Hagnýtri Menningarmiðlun . Ég reyndi að vera sem mest á námslánum til að geta skrifað , sé ekki eftir því nema þegar ég fæ yfirlit yfir skuldir mínar frá LÍN.Atvinna : Rithöfundur . Besta bók sem þú hefur lesið : Þær eru svo margar sem hafa haft svo mikil áhrif . En ég verð að nefna skáldsöguna Austur eftir Braga Pál Sigurðarson . Hún var að koma út núna fyrir jólin og fæst í öllum helstu búðum . Já , hann er sambýlismaður minn . Uppáhalds sjónvarpsþáttur : RuPaul’s Drag Race . Hvaða bíómynd getur þú horft á aftur og aftur : The Neverending Story . Te eða kaffi : Kaffi , allan daginn . Uppáhalds árstími : Haustin eru eitthvað svo mikið upphaf – ég kann að meta rútínuna og þykku peysurnar . Besta líkamsræktin : Útihlaup , eitthvað við súrefnið og örvæntinguna sem hentar masókistanum í mér . Hvaða rétt ertu best að elda : Allskonar grænmetisrétti , ég elska að elda og hef ekki borðað kjöt í meira en tíu ár . Við hvað ertu hrædd : Við hvað ertu ekki hrædd ? , væri líklega betri spurning . Þegar ég sit í bíl er ég hrædd við að lenda í árekstri , ég er hrædd í háum rúllustigum , hrædd við að einhver kafni á vínberi , hrædd við loftslagsbreytingar , hrædd um börnin mín , hrædd við að lenda í útistöðum við fólk – listinn heldur endalaust áfram . Klukkan hvað ferðu á fætur : Núna er ég í fæðingarorlofi og sef yfirleitt til svona 10:00 , eftir erfiðar nætur . Alla jafna vakna ég svona 8:00 á morgnana og finnst það of snemmt . Hvað gerir þú til að slaka á : Heitt vatn róar mig , bað eða sundferðir . Hvað finnst þér vanmetið : Raunveruleikasjónvarp er það besta sem hefur gerst fyrir dægurmenningu – þeim mun verra þeim mun betra . En ofmetið : Mr. Bean . Hvaða lag kemur þér alltaf í stuð : Wordy Rappinghood með Tom Tom Club . Besta lyktin : Af hvítvoðungum . Bað eða sturta : Sjóðandi heitt bað með kaffibolla . Leiðinlegasta húsverkið : Að þvo baðkarið . Besta ráð sem þér hefur verið gefið : Allt sem þú vökvar , vex . Nátthrafn eða morgunhani : Mitt á milli – vil helst vaka til svona miðnættis , 1:00 á nóttunni , og vakna svo aftur um 9:00 . Fallegasti staður sem þú hefur komið á : Þeir eru svo margir og fegurðin er oft tengd minningunum og félagsskapnum . En það er mjög eftirminnilegt að keyra inn í Utah frá Colorado , eldrauða eyðimörk og sandsteinsfjöll . Hvað fer mest í taugarnar á þér : Múgæsingur á internetinu – þegar fólk notar internetið sem vettvang fyrir hreint og klárt einelti og ofbeldi . Neyðarlegasta atvik sem þú hefur lent í : Ég drakk mjög illa þar til ég hætti því alveg þegar ég var 26 ára gömul – allt sem gerðist fram að því var mjög neyðarlegt . Hvað ætlaðir þú að verða þegar þú yrðir stór : Innst inni langaði mig alltaf til að verða rithöfundur en mér fannst það einhvernveginn ekki raunhæfur möguleiki . Um daginn rakst ég á gamalt skólaverkefni síðan í fjórða bekk þar sem við áttum að skrifa litla sögu um hver við værum þegar við værum orðin fertug . Samkvæmt því ætlaði ég mér að verða einstæð móðir . Fyndnasta manneskja þú veist um : Bragi Páll , maðurinn minn . Ef þú fengir að vera einhver annar í einn dag hver þá : Donald Trump svo ég gæti sagt af mér . Hvaða samfélagsmiðil notar þú mest : Facebook en ætla að taka mér pásu eftir að jólabókaflóðinu lýkur . Ef þú værir alvaldur í einn dag : Myndi ég gera Grétu Thunberg að alvaldi í stað stórfyrirtækja . Eitthvað sem fæstir vita um þig : Ég er með fjóra nýrnaleiðara í stað tveggja . Mesta afrek í lífinu : Að fæða börnin mín og að gefast ekki upp á harkinu og ritstörfunum . Ef þú mættir ferðast fram eða aftur í tímann , hvert myndir þú þá fara : Ég er of forvitin til að fara ekki fram í tímann . Lífsmottó : Ég á engin mottó , það er kannski einhverskonar mottó . Hvað ætlar þú að gera um næstu helgi : Ég er búin að vera á flakki til að fylgja eftir bókinni minni en næstu helgi ætla ég að eyða með fjölskyldunni . Við ætlum loksins að gefa tíu vikna syni okkar nafn og halda af því tilefni litla veislu á laugardaginn .